Document ID: /roh_data/filtered/fineweb-2-filterrobots_roh.jsonl.gz/55614

Il mardi han las lavurs per la rumida da la via da Calanca cumenzà nà da duas varts da la bova, scriva il chantun. Las lavurs èn vegnidas terminadas pli baud che planisà. Er las palissadas da protecziun da la vart da la muntogna èn gia installadas. La via è vegnida meglierada provisoricamain cun sablun grop ed è puspè averta davent dal venderdi a las 16.00 sin in vial.
Mesiras da segirtad per la via
Lavureras e lavurers dal chantun fitgan palissadas da protecziun sur la via sin ina lunghezza da radund 50 meters. Las construcziuns d'atschal han in'autezza da radund dus meters e pon tenor il chantun tegnair enavos crappa crudanta cun in diameter da circa in mez meter.
Quai è capità:
Ina dunna ha clamà la polizia la dumengia a bun’ura, perquai ch’ella ha udì in sfratg dad aut e vis fim. Tenor examinaziuns da l’uffizi da construcziun bassa n’èn naginas persunas sutterradas. Ma la via è donnegiada e serrada senza pussaivladad da guntgir a temp nundeterminà. La proxima annunzia davart la situaziun è planisada per mardi a las 11:00.
Crappa or da 360 meters autezza
Tenor stimaziuns dal chantun èn sa distatgads var 600 meters cubic material or da la paraid da grip. Il material è sa distatgà 360 meters sur la via. La crappa ch'è crudada ha donnegià per part fermamain la via, ils mirs da sustegn sco er il cordun dal mir sin ina lunghezza da var 30 meters.
Vischnanca da Calanca isolada
Il president communal da Calanca, Anton Theus di, ch'i sajan differentas chaussas che na giajan per il mument betg: ils uffants na possian betg ir a scola, tgi che haja in termin ordaifer la val stoppia desister da quel. Per cumprar en la rauba la pli impurtanta han ins duas-trais pitschnas butias en la val. Els hajan però er schon discutà co ins pudess transportar per exempel paun frestg en la val ubain drizzar en in numer da telefon u in post d'infurmaziun per la populaziun. Sch'i dess cas urgents medicinals fiss l'access via helicopter pussaivel.